Folketing
2011-12-20

Min kommentar er altså bare, at jeg ikke går ind for lemmingeeffekten. For det er det, man nogle gange får en fornemmelse af sker. Jo flere, der siger det samme, jo flere følger med. Og det behøver ikke nødvendigvis at være det rigtige. For hvis det havde været det for mange år siden, havde jorden ikke været rund i dag, hvis ordføreren forstår, hvad jeg mener. Det håber jeg han gør. Det, jeg så vil høre om, er dette: Når man ikke skal kriminalisere, når man ikke skal give os – hvad skal jeg sige? – den retssikkerhed, der trods alt er i, at der bliver stillet op med en forsvarer osv., hvad er det så for andre tiltag, der er langt bedre? Er det bare at sige: Jamen det er de gældende regler, der er nu, at vi sender de unge mennesker, der har lavet et eller andet ulovligt, på en eller anden social institution, og så bliver der nok rettet op på det? For det er ikke det indtryk, jeg har, at der bliver rettet op på det. Der er faktisk utrolig mange af dem, som er på institution, som rent faktisk falder tilbage i kriminalitet. Så hvad er det, ordføreren vil?